b'\n_START_ARTICLE_\nSenov\xc4\x97s Jemenas\n_START_SECTION_\nGeografija\n_START_PARAGRAPH_\nSenov\xc4\x97s Jemeno civilizacija suklest\xc4\x97jo Arabijos pusiasalio pietvakarin\xc4\x97je dalyje, tose teritorijose, kur dabar yra Jemenas, pietvakarin\xc4\x97 Saudo Arabija ir vakarinis Omanas. Tai buvo kalnuotas regionas, i\xc5\xa1 vis\xc5\xb3 pusi\xc5\xb3 apsuptas dykum\xc5\xb3 ir j\xc5\xabros. Paj\xc5\xabrio teritorijos buvo nesveikos gyventi, dr\xc4\x97gnos, be to nebuvo daug nat\xc5\xabrali\xc5\xb3 uost\xc5\xb3. Visi svarbiausi civilizaciniai centrai k\xc5\xabr\xc4\x97si kalnuotose vietov\xc4\x97se \xc5\xbeemyne, ypa\xc4\x8d ties did\xc5\xbeiausiomis up\xc4\x97mis (vadi). Ta\xc4\x8diau tik s\xc4\x97kmingai sukurtos dirbtin\xc4\x97s irigacin\xc4\x97s sistemos leido sukurti derlingus plotus ir sudar\xc4\x97 prielaidas civilizacijai._NEWLINE_Senov\xc4\x97je Raudonoji j\xc5\xabra siauriausioje vietoje buvo lengvai perplaukiama papras\xc4\x8diausiais laivais per vien\xc4\x85 dien\xc4\x85, tod\xc4\x97l Senov\xc4\x97s Jemenas tur\xc4\x97jo labai glaud\xc5\xbeius kult\xc5\xabrinius ir politinius ry\xc5\xa1ius su u\xc5\xbe Raudonosios j\xc5\xabros esan\xc4\x8diomis Etiopijos auk\xc5\xa1tikaln\xc4\x97mis. Ten gamtin\xc4\x97s s\xc4\x85lygos bei gamtin\xc4\x97 \xc4\xafvairov\xc4\x97 buvo pana\xc5\xa1i kaip ir Jemene, o d\xc4\x97l nuolatini\xc5\xb3 kult\xc5\xabrini\xc5\xb3 santyki\xc5\xb3 senov\xc4\x97s Etiopijos kult\xc5\xabra (Damotas, Aksumo imperija) gali b\xc5\xabti laikoma Senov\xc4\x97s Jemeno dalimi.\n_START_SECTION_\nKovos d\xc4\x97l hegemonijos (VII\xe2\x80\x93I a. pr. m. e.)\n_START_PARAGRAPH_\nJau VIII a. pr. m. e. pabaigoje stipr\xc4\x97jant trin\xc4\x8diai tarp penki\xc5\xb3 stipriausi\xc5\xb3 Senov\xc4\x97s Jemeno karalys\xc4\x8di\xc5\xb3, prasid\xc4\x97jo kovos d\xc4\x97l hegemonijos, kuri\xc5\xb3 metu tai viena, tai kita valstyb\xc4\x97 paimdavo vald\xc5\xbei\xc4\x85 Piet\xc5\xb3 Arabijoje, o jos valdovai tituluodavosi mukaribais._NEWLINE_Pirmasis didesnis karas u\xc5\xbefiksuotas VII a. pr. m. e., kuomet Saabos valdovas Karib-il Vataras u\xc5\xbepuol\xc4\x97 savo stipriausi\xc4\x85 konkurent\xc4\x85 Ausan\xc4\x85 ir j\xc4\xaf nusiaub\xc4\x97. Nuo tada Ausanas niekuomet nebeatsigavo (ilgainiui buvo u\xc5\xbego\xc5\xbetas \xc5\xa1iaurinio kaimyno Katabano), jo pagrindinis uostas Adenas atiteko Saabai, o pastaroji tapo stipriausia civilizacijos politine j\xc4\x97ga, vadovavusia konfederacijai._NEWLINE_V a. pr. m. e. sugriuvus Maribo u\xc5\xbetvankai, Saaboje prasid\xc4\x97jo vidin\xc4\x97s nelaim\xc4\x97s, kas suma\xc5\xbeino jos galias. D\xc4\x97l to IV a. pr. m. e. hegemonij\xc4\x85 kuriam laikui \xc4\xafgijo Mainas, o dar v\xc4\x97liau\xc2\xa0\xe2\x80\x93 Katabanas. Eratostenas III a. pr. m. e. mini keturias did\xc5\xbei\xc4\x85sias pietin\xc4\x97s Arabijos tautas: Saab\xc4\x85, Main\xc4\x85, Kataban\xc4\x85 ir Hadramaut\xc4\x85. Tuo metu teritorijai prigijo pavadinimas Arabia Felix, t. y. \xe2\x80\x9eLaimingoji Arabija\xe2\x80\x9c._NEWLINE_Tai buvo did\xc5\xbeiausias civilizacijos klest\xc4\x97jimo laikotarpis. Jo metu vietos kult\xc5\xabra stipriai veik\xc4\x97 Etiopijos \xc5\xa1iaurines pakrantes, esan\xc4\x8dias u\xc5\xbe Raudonosios j\xc5\xabros, kur buvo perduota daug civilizacijos pasiekim\xc5\xb3. Etiopijoje susiformavo Damoto karalyst\xc4\x97, suformuota piet\xc5\xb3 Arabijos karalys\xc4\x8di\xc5\xb3 pavyzd\xc5\xbeiu.\n_START_SECTION_\nVisuomen\xc4\x97 ir kult\xc5\xabra\n_START_PARAGRAPH_\nSenov\xc4\x97s Jemenas i\xc5\xa1vyst\xc4\x97 labai auk\xc5\xa1to lygio vietin\xc4\x99 kult\xc5\xabr\xc4\x85, kuri\xc4\x85 per prekybos kelius veik\xc4\x97 \xc4\xafvairios i\xc5\xa1orin\xc4\x97s tradicijos i\xc5\xa1 \xc5\xa1iaur\xc4\x97s, Afrikos ir Indijos. Senov\xc4\x97s Jemenie\xc4\x8diai pastat\xc4\x97 galingus techninius k\xc5\xabrinius, tarp kuri\xc5\xb3 svarbiausios yra u\xc5\xbetvankos ir irigaciniai \xc4\xafrenginiai, kaip kad Maribo u\xc5\xbetvanka.\n_START_SECTION_\nValstyb\xc4\x97\n_START_PARAGRAPH_\nValstyb\xc4\x97s senov\xc4\x97s Jemen buvo valdomos monarch\xc5\xb3, tituluojam\xc5\xb3 mukaribais (mkrb) arba karaliais (mlk). Skirtumas tarp \xc5\xa1i\xc5\xb3 dviej\xc5\xb3 termin\xc5\xb3 n\xc4\x97ra i\xc5\xa1ai\xc5\xa1kintas iki \xc5\xa1iol. Valdovas buvo absoliutus, nors egzistuodavo ir savoti\xc5\xa1kos didik\xc5\xb3 valstyb\xc4\x97s tarybos, vyresni\xc5\xb3j\xc5\xb3 taryba (qyl)._NEWLINE_Valstyb\xc4\x97s stamb\xc5\xabs administraciniai vienetai buvo vadinami \xe2\x80\x9ekiltimis\xe2\x80\x9c (s\xe2\x82\x82\xca\xbfb). Pvz., v\xc4\x97lyvojo Katabano laikais j\xc4\xaf sudar\xc4\x97 tokios kiltys kaip Radman, Madhi, Almalik, Yahir, Ausan, Kahad, Dahas, Tubanau. Kiltys buvo skaidomos \xc4\xaf ma\xc5\xbeiausius vienetus\xc2\xa0\xe2\x80\x93 kaimus (byt).'